รมว.ทรัพยากรธรรมชาติและสิ่งแวดล้อมร่วมปฏิญญาอ่าวพังงา ภายใต้ชื่อ “ประชารัฐขจัดขยะทะเล” ชูอ่าวพังงาโมเดล
รัฐมนตรีว่าการกระทรวงทรัพยากรธรรมชาติและสิ่งแวดล้อม ร่วมปฏิญญาอ่าวพังงา ภายใต้ชื่อประชารัฐขจัดขยะทะเล ชูอ่าวพังงาโมเดล

พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม นายสิทธิชัย ศักดา ผู้ว่าราชการจังหวัดพังงา รศ.ดร.ธรณ์ ธำรงนาวาสวัสดิ์ นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช หน่วยงานส่วนราชการต่างๆ ภาคเอกชน องค์กรปกครองส่วนท้องถิ่น นักเรียน นักศึกษา ประชาชน ร่วมเปิดกิจกรรมโครงการ “ประชารัฐขจัดขยะทะเล” อุทยานแห่งชาติอ่าวพังงา เป็นกิจกรรมรณรงค์ประชาสัมพันธ์ สร้างการมีส่วนร่วม สร้างจิตสำนึกของชุมชน นักท่องเที่ยว ผู้ประกอบการท่องเที่ยวในพื้นที่ให้ช่วยกันอนุรักษ์ทรัพยากรทางทะเลและชายฝั่ง ตามแนวทาง “ประชารัฐ” โดยร่วมกันลงนามบันทึกข้อตกลงความร่วมมือ “ปฏิญญาอ่าวพังงา” มอบถังคัดแยกขยะและอุปกรณ์ให้ตัวแทนชุมชนท้องถิ่น มอบสื่อประชาสัมพันธ์ให้สถานศึกษา มอบรางวัล ผู้ชนะการประกวดวาดภาพ “ASEAN Clean Sea” และร่วมทำความสะอาด เก็บขยะบริเวณในทะเล ป่าชายเลน ลำคลองต่างๆ พื้นที่ชายฝั่งทะเลในพื้นที่อุทยานแห่งชาติอ่าวพังงาและบริเวณโดยรอบชุมชนเกาะปันหยี อ.เมือง จ.พังงา โดยการมีส่วนร่วมของส่วนราชการ องค์กรส่วนท้องถิ่น นักเรียน นักศึกษา ประชาชน นักท่องเที่ยว ผู้ประกอบการ อาสาสมัคร และผู้ที่เกี่ยวข้องทุกฝ่าย ประมาณ 1,000 คน

รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า กระทรวงทรัพยากรธรรมชาติและสิ่งแวดล้อมมีกำหนดจัดประชุมขจัดขยะทะเลระดับภูมิภาค (Marine Derbis : ASEAN 3) ที่ผ่านมาที่จังหวัดภูเก็ต มีนักวิทยาศาสตร์ระดับโลกและระดับภูมิภาค ASEAN 3 จำนวน 150 คน ร่วมกันกำหนดแนวทางในการจัดการปัญหาขยะทะเลและกิจกรรมต่างๆ โดยคณะผู้จัดประชุมได้สรุป ร่วมกันว่า “อุทยานแห่งชาติอ่าวพังงา” และพื้นที่ใกล้เคียง เป็นบริเวณที่มีภูมิทัศน์สวยงาม มีการพัฒนาหลายด้าน โดยเฉพาะในเรื่องขยะทะเล จึงกำหนดให้เป็นพื้นที่ศึกษาภาคสนามของผู้เข้าร่วมประชุม ประมาณ 50 คน ดังนั้น อุทยานแห่งชาติอ่าวพังงาจึงได้กำหนดให้มีกิจกรรม “ประชารัฐขจัดขยะทะเล” เพื่อให้เกิดการมีส่วนร่วมของทุกภาคส่วน แสดงออกถึงความพร้อมเพรียงสามัคคี และการนำแผน “อ่าวพังงา อุทยานท่องเที่ยวชุมชน” ไปใช้ตามเป้าประสงค์ที่ตั้งไว้ อีกทั้งยังเป็นการแสดงให้ผู้เชี่ยวชาญด้านขยะทะเลจากนานาประเทศได้เห็นศักยภาพของการดำเนินการด้านขยะทะเลของประเทศไทยอีกด้วย